  Виталий Пронин Туэ ӝыны ар куспын ог 14 сюрс йыртэманъёсты пусйизы полициын ужасьёс - миымен ӵошатыса, со 3,5 процентлы тросгес. Ӵошатоно ке, Россиын законэз тӥян учыръёс 6,3 процентлы кулэсмизы, Приволжск округын - 6,8 процентлы.- Берло 5 ар ӵоже йыртэманъёс синӥзы. Туэ выльысь йылӥзы. Таӵе югдур луоз шуыса, азьвыл ик чакламы. Нырысь ик, тросгес пусйимы экономикаысь йыртэманъёсты. Туэ золгес кырмиськимы алимент тырисьтэм анай-атайёслэсь кылзэс юан борды - 455 учыръя уголовной ужъёс ӝутӥмы, - шуэ юдурез утёнъя министр Александр Первухин.Выль кивалтӥсь Удмуртиын арлэсь кӧня ке гинэ кемагес ужа. Соин, лэся, ужасьёсызлы но вылӥ куронъёс тупатэ.- Ӧм быгатэ пыд пуктыны пӧяськисьёслы - мошенникъёслы. Юри малпаса вылысь 1 сюрс 229 йыруж быдэстэмын. 16 процентлы таӵе йыртэманъёс йылӥллям. Валэктон уж но радъямын кадь, калыклы пӧртэм визь-кенеш сётэмын, буклетъёс печатламын. Озьы ке но адямиос оско алдаськонлы. Иське, ужзэс уг вормо участковойёс. Лыдъясько, соос котькуд пересь мурт доры пырыны, валэктыны кулэ, - вера министр.Уг кельшы кивалтӥсьлы мукетыз лыдпус но - берло 10 ар ӵоже шаерамы 170 сюрс йыртэманъёс йылаз-пумаз вуттымтэесь. Озьы бере, адямиослэн малпанзы кылдэ - мар каро полициын ужасьёс. Законэз тӥян учырез пусъем бере следовательлы 10 нунал сётэмын уголовной уж ӝутон понна. Таӵе дыръя шуге-леке вуэм муртэн рос-просгес кенешоно, пумиськоно, валэктоно. Нош ӵем дыръя следователь та адямиен пумиськыны дыр но уг шедьты. Озьыен, воштӥськиз-а полицилэн тусыз, ар ортчыса? Оскем потэ, коллегие люкаськем кивалтӥсьёс министрлэсь таӵе сӥзёнъёссэ котькуд ужасьсы доры вуттозы шуыса.Удмурт Республикаын берло дыре кутэмын тыро-пыдо законъёс йыртэманъёслы пыд пуктон вылысь. Тани 22 час бере вуз карыны уг яра кудӟытӥсь юонъёсын. Но югдур чутрак уг воштӥськы. Берло ӝыны ар ӵоже водка вузан 2 процентлы йылэмын, сурез 6 процентлы тросгес басьтыны ӧдъяллям. Нош полицейскойёслы ӟеч кивалтос - закон - сётэмын. Юисьёсын но, курыт юон вузасьёсын но нюръяськыны соос табере быгато. Министр сак чакла республикаысь прессаез - журналистъёс, пе, ас мылкыдзыя сур вузась ларёкъёстӥ уйин рейд ортчыто, малы таӵе амалэн уг ужало полицейскойёс?Россиысь 17 улосын выльысь ужаны ӧдъязы вытрезвительёс. Асьмелы тужгес матысез - Татарстанысь Альметьевск городын. Соослэсь опытсэс чакланы куриз генерал-майор Первухин. Удмуртиын котькуд улӥсьлы быдэ ӝыны ар куспын юэмын 18 литр курыт ву. Закон вань - чарка бекыръясьёсын нюръяськоно.МВД-лэн коллегияз вуэм Президент Александр Волков полициын ужасьёслы выль ивор вайиз. Ижысь Октябрь ёросысь югдурез утисьёс, кык ар ортчыса, корка пырон пусъёзы. Та ёзлэн юртэз интыяськемын азьвыл нылпи садэ. Тупатъян ужъёслэн зынзы татын кемалась вунэмын вал. 2014-тӥ арын полицейскойёс выль юртэ выжозы. МВД-лы али коньдон висъяське федерал бюджетысь. Озьы ке но республика ласянь югдурез утисьёс куштэмын уз луэ, оскытӥз Президент, полицилы юрттэт висъяськоз выль ужан транспорт но техника басьтыны, ужасьёслэсь улон условиоссэс тупатыны.Елена Скворцова. Теги: Полиция  